Flemming Møller Mortensen (S), 2008-04-03:
Enhedslisten fremsætter endnu en gang et beslutningsforslag vedrørende transseksuelles og transkønnedes rettigheder.
Fra socialdemokratisk side hilser vi det meget velkommen, at der nu sættes fokus på en lille gruppe danskeres daglige forhold og deres ønsker om forandringer og forbedringer af deres rettigheder.
Ofte hører man det sagt, at det er på niveauet af en minoritetsgruppes rettigheder, at man for alvor kan måle et lands mangfoldighed og tolerance.
Derfor er der behov for en særlig grad af beskyttelse og opmærksomhed fra det omgivende samfunds side.
Små minoritetsgrupper kræver en særlig politisk opmærksomhed.
Danmark har på flere fronter historisk set været et foregangsland inden for nytænkende og banebrydende rettighedslovgivning.
Men vores gode ry mangler efterhånden fornyet næring.
Den lovgivning, vi i dag har vedrørende transseksuelles og transkønnedes rettigheder synes ikke at være fulgt med tiden, og vender vi blikket mod andre europæiske lande, har flere af disse lande da også overhalet Danmark indenom med ny lovgivning på området, en lovgivning, der imødekommer og forbedrer transkønnedes rettigheder.
Enhedslistens beslutningsforslag rummer tre emner, som ønskes medtaget i fremtidig lovgivning.
Hertil har Socialdemokratiet følgende holdninger:
For det første finder vi det rigtigt at arbejde i retning af en lov, der gør det muligt for en person frit at vælge sit fornavn uden binding og hensyn til køn.
I dag findes der to lister over umiddelbart godkendte navne, en for kvindenavne og en for mandenavne.
Personer med ønske om en anden kønsidentitet end den ved fødslen tilskrevne er derfor i dag henvist til at vælge et nyt fornavn blandt disse omkring 120 navne.
Tiden og forandringerne af vores samfund synes derfor at være løbet fra denne begrænsning til 120 navne, hvorfor navnevalget bør gøres frit for voksne, myndige personer.
Hos Socialdemokraterne føler vi os sikre på, at kun de personer, som reelt og oprigtigt ønsker en anden kønsidentitet, vil vælge et navn svarende til det andet køn.
Hvordan disse ændringer så konkret skal udmøntes i cpr-registeret, hvis et sådant register fortsat skal være kønsopdelt, må bero på en nærmere teknisk vurdering.
Som flere har påpeget, vil en del personer med behov for en anden kønsidentitet givetvis finde det tilstrækkeligt at blive imødekommet på disse to punkter, altså frit at kunne vælge fornavn samt retten til selv at kunne bestemme, hvilket køn der skal være registreret hos offentlige myndigheder.
Kan en imødekommelse af disse to punkter forbedre transseksuelles og transkønnedes rettigheder, finder vi det i Socialdemokratiet gavnligt.
Endelig som det tredje ønsker forslagsstillerne, at myndige personer efter grundig vejledning og rådgivning selv skal kunne afgøre, om de ønsker en kønsskifteoperation, samt at denne skal være betalt af det offentlige.
Hertil mener vi i Socialdemokratiet, at der må foretages en grundig undersøgelse og vurdering af hele proceduren for kønsskifteoperationer i Danmark.
Vi finder det således vigtigt at få moderniseret forløbet for den enkelte forud for en eventuel operation.
Det er væsentligt, at vi får sikret, at personer, som ønsker en anden kønsidentitet, træffer en så essentiel og konsekvensrig beslutning på det absolut bedste og mest veloplyste grundlag.
Vi må som lovgivere sørge for, at ingen mennesker uovervejet eller i en tilstand af psykisk uligevægt alene skal træffe en så væsentlig beslutning.
Lad os derfor også her sikre os, at vi får gavn af de erfaringer, man har gjort sig i andre lande, eksempelvis Norge og Spanien.
Samlet set finder vi i Socialdemokratiet, at det er godt at få justeret og opdateret transseksuelles rettigheder på flere punkter.
Vi skal have moderniseret loven, så den passer til tiden.
Socialdemokraterne vil derfor arbejde konstruktivt frem mod dette gennem spørgsmål og drøftelser, men vi kan, som jeg nu har fremlagt, samlet set ikke gå ind for beslutningsforslaget, som det ligger her.